Finansdepartementet

Prop. 106 S

(2023–2024)

Proposisjon til Stortinget (forslag til stortingsvedtak)

Tillegg til Prop. 104 S (2023–2024) om tilleggsbevilgninger og omprioriteringer
i statsbudsjettet 2024

Tilråding fra Finansdepartementet 7. juni 2024,
godkjent i statsråd samme dag.
(Regjeringen Støre)

# Innledning

Regjeringen la 14. mai 2024 frem Prop. 104 S (2023–2024) Tilleggsbevilgninger og omprioriteringer i statsbudsjettet 2024. I denne proposisjonen fremmes det forslag om bevilgningsvedtak for å rette opp enkelte feil og endrede forutsetninger for bevilgningsforslag i Prop. 104 S (2023–2024).

Forslagene medfører at anslaget på både det strukturelle oljekorrigerte budsjettunderskuddet og det oljekorrigerte budsjettunderskuddet er 141,5 mill. kroner lavere enn lagt til grunn i Prop. 104 S (2023–2024).

# Endring av bevilgningsforslag for 2024

Kap. 288 Internasjonale samarbeidstiltak

Post 73 EUs rammeprogram for forskning og innovasjon

På grunn av en feil ble det i Prop. 104 S (2023–2024) angitt et merbehov på 90,7 mill. kroner på posten, mens det egentlig var et anslått mindrebehov på samme beløp. Det anslås derfor et mindrebehov på posten på 181,5 mill. kroner sammenlignet med regjeringens forslag i Prop. 104 S (2023–2024). Mindrebehovet skyldes endringer i valutakurs og et nytt utkast til utbetalingsbudsjett fra EU for 2024.

Kap. 572 Rammetilskudd til fylkeskommuner

Post 60 Innbyggertilskudd

I Prop. 104 S (2023–2024) foreslo regjeringen et trekk på 9,2 mill. kroner i innbyggertilskuddet til Rogaland fylkeskommune for ferjesambandene som ikke er gratis i 2024, men som er omfattet av ordningen med gratis ferjer. Trekket har bakgrunn i at regjeringen har lagt til rette for gratis ferjer på fylkeskommunale samband med under 100 000 passasjerer årlig samt til øyer og andre samfunn uten veiforbindelse til fastlandet i tråd med ambisjonen i Hurdalsplattformen. Staten har kompensert fylkeskommunene gjennom økte overføringer over rammetilskuddet. Rogaland fylkeskommune fattet 20. februar i år vedtak om å gjeninnføre betaling for kjøretøy på fylkesveiferjesambandene som er gjort gratis.

I etterkant av fremleggelsen av Prop. 104 S (2023–2024) fattet Rogaland fylkeskommune 14. mai 2024 et nytt vedtak hvor gratis ferje blir gjeninnført fra 1. juni 2024. I vedtaket er det lagt inn en forutsetning om at billettering for kjøretøy på ferjer opphører fra 1. juni 2024 og at det særskilte trekket samtidig omgjøres.

Rogaland fylkeskommunes vedtak om å gjeninnføre gratis ferjer endrer forutsetningen for forslaget ifm. RNB. Regjeringen foreslår derfor at hele det foreslåtte trekket på 9,2 mill. kroner til Rogaland fylkeskommune reverseres og at disse midlene heller ikke omfordeles til resten av ferjefylkene, som omtalt i Prop. 104 S (2023–2024) og i Prop. 102 S (2023–2024) Kommuneproposisjonen 2025.

Regjeringen er videre kjent med at Skatteetaten 22. mai 2024 ga uttalelse om merverdiavgiftskompensasjon knyttet til gratis ferjesamband. Dersom gratis ferjetilbud medfører merverdiavgiftskostnader for enkelte fylkeskommuner, legger regjeringen opp til å kompensere fylkeskommunene for ev. merkostnader som følge av dette.

Kap. 845 Barnetrygd

Post 70 Tilskudd, overslagsbevilgning

I Prop. 104 S (2023–2024) er det foreslått en bevilgning på 24 828 mill. kroner på kap. 845, post 70.

I Prop. 72 L (2023–2024) Endringer i barnetrygdloven og midlertidige endringer i lovverket som følge av ankomst av fordrevne fra Ukraina (videreføring m.m.) er et av forslagene å erstatte gjeldende regel om etterbetaling av barnetrygd i opptil tre år med en ny hovedregel om etterbetaling i opptil tre måneder. I beregningene av de økonomiske konsekvensene ble det både i Prop. 72 L (2023–2024) og Prop. 104 S (2023–2024) lagt til grunn innføring fra 1. mai. Lovbehandlingen har tatt lengre tid enn ventet, og det legges nå til grunn innføring fra 1. juli. Dette innebærer at innsparingen i 2024 av forslaget reduseres fra 162 mill. kroner til 122 mill. kroner.

Regjeringen foreslår på denne bakgrunn å endre bevilgningsforslaget til 24 868 mill. kroner.

Kap. 1543 Nasjonal kommunikasjonsmyndighet

Post 01 Driftsutgifter, kan overføres

I Prop. 104 S (2023–2024) ble det foreslått en økning på 3,1 mill. kroner for å dekke kostnader i 2024 til kontingent for norsk deltakelse i Body of European Regulators for Electronic Communications (BEREC). Ny ekomlov, jf. Prop. 93 LS (2023–2024), vil ikke bli behandlet i Stortinget våren 2024, og kan følgelig først tre i kraft fra 1. januar 2025. Utgifter til kontingenten vil derfor ikke påløpe i 2024.

I Prop. 104 S (2023–2024) ble det også foreslått 1,95 mill. kroner, tilsvarende halvårseffekt av tre årsverk, for å ivareta et økt oppgaveomfang for Nasjonal kommunikasjonsmyndighet på datasenterområdet som følge av forslag til ny ekomlov. Ettersom ny ekomlov først kan tre i kraft fra 1. januar 2025, foreslår regjeringen at disse midlene ikke bevilges i 2024.

På bakgrunn av dette foreslår regjeringen å endre bevilgningsforslaget. Regjeringen foreslår å redusere bevilgningen på posten med 5,05 mill. kroner sammenlignet med forslaget i Prop. 104 S (2023–2024).

Kap. 5579 Sektoravgifter under Digitaliserings- og forvaltningsdepartementet

Post 70 Sektoravgifter Nasjonal kommunikasjonsmyndighet

I Prop. 104 S (2023–2024) ble det forslått en økning på 5,05 mill. kroner for å dekke kostnader til kontingenten for norsk deltakelse i BEREC og å styrke Nasjonal kommunikasjonsmyndighet på datasenterområdet. Ny ekomlov kan først tre i kraft fra 1. januar 2025, og disse kostnadene må da ikke dekkes i 2024, jf. omtale under kap. 1543, post 01.

Regjeringen foreslår derfor å redusere bevilgningen med 5,05 mill. kroner sammenlignet med forslaget i Prop. 104 S (2023–2024).

Finansdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om tillegg til Prop. 104 S (2023–2024) om tilleggsbevilgninger og omprioriteringer i statsbudsjettet 2024.

Vi HARALD, Norges Konge,

stadfester:

Stortinget blir bedt om å gjøre vedtak om tillegg til Prop. 104 S (2023–2024) om tilleggsbevilgninger og omprioriteringer i statsbudsjettet 2024 i samsvar med et vedlagt forslag.

Forslag

til vedtak om tillegg til Prop. 104 S (2023–2024) om tilleggsbevilgninger og omprioriteringer i statsbudsjettet 2024

I

I statsbudsjettet for 2024 blir bevilget under følgende kapitler:

Utgifter:

04N1tx2

|  |  |  |  |
| --- | --- | --- | --- |
| Kap. | Post | Formål | Kroner |
| 288 |  | Internasjonale samarbeidstiltak |  |
|  | 73 | EUs rammeprogram for forskning og innovasjon  | 4 956 035 000 |
|  |  | mot tidligere foreslått kr 5 137 527 000 |  |
| 845 |  | Barnetrygd |  |
|  | 70 | Tilskudd, overslagsbevilgning  | 24 868 000 000 |
|  |  | mot tidligere foreslått kr 24 828 000 000 |  |
| 1543 |  | Nasjonal kommunikasjonsmyndighet |  |
|  | 01 | Driftsutgifter, kan overføres  | 256 363 000 |
|  |  | mot tidligere foreslått kr 261 413 000 |  |

Inntekter:

04N1tx2

|  |  |  |  |
| --- | --- | --- | --- |
| Kap. | Post | Formål | Kroner |
| 5579 |  | Sektoravgifter under Digitaliserings- og forvaltningsdepartementet |  |
|  | 70 | Sektoravgifter Nasjonal kommunikasjonsmyndighet  | 274 136 000 |
|  |  | mot tidligere foreslått kr 279 186 000 |  |